CELEX: 32012D0375
Language: et
Date: 2012-06-22 00:00:00
Title: 2012/375/EL: Nõukogu rakendusotsus, 22. juuni 2012 , millega muudetakse rakendusotsust 2011/77/EL Iirimaale liidu finantsabi andmise kohta

13.7.2012   
            
            
               ET
            
            
               Euroopa Liidu Teataja
            
            
               L 182/37
            
         NÕUKOGU RAKENDUSOTSUS,
   22. juuni 2012,
   millega muudetakse rakendusotsust 2011/77/EL Iirimaale liidu finantsabi andmise kohta
   (2012/375/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 11. mai 2010. aasta määrust (EL) nr 407/2010, millega luuakse Euroopa finantsstabiilsusmehhanism, (1) eriti selle artikli 3 lõiget 2,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Iirimaa taotluse alusel andis nõukogu Iirimaale rakendusotsusega 2011/77/EL (2) finantsabi, et toetada tugevat majandus- ja rahandusreformikava („reformikava”), mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja liidu finantsstabiilsus.
            
         
               (2)
            
            
               Kooskõlas rakendusotsuse 2011/77/EL artikli 3 lõikega 9 vaatas komisjon koos Rahvusvahelise Valuutafondi ja Euroopa Keskpangaga konsulteerides kuuendat korda läbi edusammud, mida Iirimaa ametiasutused on kokkulepitud meetmete rakendamisel teinud, samuti kõnealuste meetmete tõhususe ning majandusliku ja sotsiaalse mõju.
            
         
               (3)
            
            
               Iiri ametiasutused esitasid vastavalt reformikavale 2011. aasta septembris parlamendile õigusakti, millega suurendada riigi rahanduse pikaajalist jätkusuutlikkust. Mõnda kavandatud reformi elementi parlament eespool nimetatud kuuenda kvartaalse läbivaatamise lõpuks vastu ei võtnud, eelkõige seoses uute avalikku teenistusse astujate pensioniõigustega, sealhulgas avaliku teenistuse teatavate töötajakategooriate kiirendatud pensionileminek ning pensionide indekseerimine tarbijahindadega, pensionihüvitiste sidumine töötamise ajal saadud keskmise sissetulekuga ja pensioniea sidumine riikliku pensioni pensionieaga. Ametiasutused on lubanud tagada kõnealuste sätete heakskiitmise 2012. aasta lõpuks.
            
         
               (4)
            
            
               Võttes arvesse Euroopa Pangandusjärelevalve egiidi all tehtavate üle-euroopaliste stressitestide edasilükkamist 2013. aastasse, on asjakohane lükata järgmine stressitest kodumaisele kapitalile kuuluvates Iiri pankades edasi 2013. aastasse. Vahepeal on ametiasutused määranud kindlaks peamised ettevalmistavad töösuunad, mis lõpetatakse 2012. aastal.
            
         
               (5)
            
            
               Iiri ametiasutused on määratlenud lisameetmed, mis võetakse 2012. aastal töötuse vähendamiseks ja reformikava eesmärkide saavutamiseks. Eelkõige astutakse samme, et suurendada tööturu aktiivsust ja koolituspoliitika tõhusust ning vähendada võimalust, et sotsiaalmaksed vähendavad töövõimeliste inimeste soovi asuda tööle, kaitstes samas kõige haavatavamaid.
            
         
               (6)
            
            
               Kõnealuseid suundumusi ja kaalutlusi arvesse võttes tuleks muuta rakendusotsust 2011/77/EL,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2011/77/EL artiklit 3 muudetakse järgmiselt:
   
               1)
            
            
               lõike 7 punkt d asendatakse järgmisega:
               
                           „d)
                        
                        
                           võetakse vastu õigusakt, millega riikliku pensioni iga tõstetakse 66 aastale 2014. aastal, 67 aastale 2021. aastal ja 68 aastale 2028. aastal, et suurendada riigi rahanduse pikaajalist jätkusuutlikkust;”;
                        
                     
         
               2)
            
            
               lõikesse 8 lisatakse järgmised punktid:
               
                           „f)
                        
                        
                           järgmiste töösuundade lõpetamine kodumaisele kapitalile kuuluvates Iiri pankades, kelle tulemuste kohta Iiri ametiasutused annavad aru komisjonile, Euroopa Keskpangale ja Rahvusvahelisele Valuutafondile: i) varade kvaliteedi sõltumatu hindamine, et hinnata agregeeritud ja üksikute laenuportfellide kvaliteeti ning protsesse, millega määratakse ja jälgitakse varade kvaliteeti; ii) probleemsete krediiditehingute läbivaatamine, et hinnata pankade tegevusvõimekust ja probleemse laenuportfelli juhtimist, sealhulgas maksevõlgnevuste juhtimine ning viivislaenude saneerimine ja laenukahjumi vähendamine; iii) andmete terviklikkuse kontrollimine, et hinnata panga andmete usaldusväärsust, ning iv) tulude kirjendamise ja laenude uuendamise projekt, et võrrelda praeguseid tavasid IFRSga ja asjaomaste regulatiivsete suunistega;
                        
                     
                           g)
                        
                        
                           panga edusammude hindamine viivislaenude saneerimisel;
                        
                     
                           h)
                        
                        
                           komisjonile, Euroopa Keskpangale ja Rahvusvahelisele Valuutafondile hinnangu esitamine meetmete kohta, mis on võetud seoses tööotsijatele mõeldud toetuse saajatega, kes ei osale aktiveerimisintervjuudel;
                        
                     
                           i)
                        
                        
                           mitut osakonda hõlmava sellise aruande lõpetamine, milles analüüsitakse võimalusi selliste negatiivsete stiimulite piiramiseks, mis tulenevad sotsiaalmaksete süsteemist ja vähendavad huvi tööle asuda;
                        
                     
                           j)
                        
                        
                           uue sellise õigusakti vastuvõtmine, millega reformitakse uute avalikku teenistusse astujate pensioniõigusi. See hõlmab avaliku teenistuse teatavate töötajate kiirendatud pensionilemineku läbivaatamist ja pensionide indekseerimist tarbijahindadega. Pensionide aluseks on töötamise ajal saadud keskmine sissetulek. Uute teenistusse astujate pensionilemineku iga seotakse riikliku pensionilemineku eaga.”
                        
                     
         
               3)
            
            
               Lisatakse järgmine lõige:
               „10.   Iirimaa teeb 2013. aastal vastavalt vastastikuse mõistmise memorandumile stressitestid nendes pankades, kus hinnati usaldatavusnõuete kohast kapitali 2011. aastal. Stressitestide tegemine on viidud vastavusse Euroopa pangandusasutuse (EBA) testidega ja tuginetakse 2011. aastal tehtud kapitalihindamise tulemustele ja 2012. aasta finantsmeetmete kavale. Stressitestid on ranged ja jätkuvalt lähtutakse usaldusväärsetest laenukahjumi prognoosidest ja läbipaistvuse kõrgest tasemest. Tulemuste avaldamine kattub EBA järgmiste stressitestide toimumise ajaga.”
            
         Artikkel 2
   Käesolev otsus on adresseeritud Iirimaale.
   
      Luxembourg, 22. juuni 2012
      
         
            Nõukogu nimel
         
         
            eesistuja
         
         V. SHIARLY
      
   
   
      (1)  ELT L 118, 12.5.2010, lk 1.
   
      (2)  ELT L 30, 4.2.2011, lk 34.